Document ID: 32002L0026

Id-Direttiva tal-Kummissjoni 2002/26/KE
tat-13 ta' Marzu 2002
li tistabbilixxi l-metodi ta' teħid ta' kampjuni u l-metodi ta' analiżi għall-kontroll uffiċjali tal-livelli ta' ochatroxin A fl-ikel
(Test b'rilevanza ŻEE)
IL-KUMMISSJONI TAL-KOMUNITAJIET EWROPEJ,
ADOTTAT DIN ID-DIRETTIVA:
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 315/93 tat-8 ta' Frar 1993 li jistabbilixxi il-proċeduri tal-Komunità għal sustanzi li jikkontaminaw l-ikel [1], u b'mod partikolari Artikolu 2 tiegħu,
Wara li kkunsidrat id-Direttiva tal-Kunsill 85/591/KEE ta' l-20 ta' Diċembru 1985 dwar l-introduzzjoni tal-metodi ta' teħid ta' kampjuni u ta' analiżi tal-Komunità għas-sorveljanza tal-prodotti ta' l-ikel maħsuba għall-konsum tal-bniedem [2], u b'mod partikolari Artikolu 1 tagħha,
Billi:
(1) Ir-Regolament tal-Kummissjoni (KEE) Nru 466/2001 tat-8 ta' Marzu 2001 li jistabbilixxi livelli massimi għal ċerti sustanzi li jikkontaminaw l-ikel [3], kif emendat l-aħħar bir-Regolament (KE) Nru 472/2002 [4], jirranġa l-limiti massimi għall-ochratoxin A f'ċerti prodotti ta' l-ikel.
(2) Id-Direttiva tal-Kunsill 93/99/KEE tad-29 ta' Ottubru 1993 dwar is-suġġett ta' miżuri addizzjonali li jirrigwardaw il-kontroll uffiċjali tal-prodotti ta' l-ikel [5] tintroduċi sistema ta' standards ta' kwalità għall-laboratorji affidabbli mill-Istati Membri bil-kontroll uffiċjali tal-prodotti ta' l-ikel.
(3) It-teħid ta' kampjuni għandu sehem kruċjali fil-preċiżjoni tad-determinazzjoni tal-livelli ta' ochratoxin A, li huma mqassma b'mod eteroġenu fil-lott.
(4) Jidher meħtieġ li jiġu stabbiliti kriterji ġenerali, li l-metodu ta' analiżi jkollu jikkonforma magħhom sabiex jiġi żgurat li l-laboratorji, li jieħduħsieb il-kontroll, jużaw il-metodi ta' analiżi b'livelli kumparabbli ta' effiċjenza.
(5) Id-dispożizzjonijiet ta' teħid ta' kampjuni u tal-metodi ta' analiżi saru fuq il-bażi tat-tagħrif preżenti u jistgħu jiġu adottati sabiex jiġu meqjusa l-avvanzi fl-għarfien xjentifiku u teknoloġiku.
(6) Il-miżuri stabbiliti f'din id-Direttiva jaqblu ma’ l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
L-Istati Membri għandhom jieħdu l-miżuri kollha neċessarji biex jassiguraw li l-teħid ta' kampjuni għall-kontroll uffiċjali tal-livelli ta' ochratoxin A fl-ikel isiru bi qbil mal-metodi deskritti f'Anness I ta' din id-Direttiva.
Artikolu 2
L-Istati Membri għandhom jieħdu l-miżuri kollha neċessarji biex jassiguraw li l-preparazzjoni tal-kampjun u l-metodi ta' analiżi użati għall-kontroll uffiċjali tal-livelli ta' ochratoxin A fl-ikel jikkonformaw mal-kriterju deskritt f'Anness II ta' din id-Direttiva.
Artikolu 3
L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi meħtieġa sabiex jikkonformaw ma’ din id-Direttiva sat-28 ta' Frar 2003 l-aktar tard. Għandhom jgħarrfu minnufih lill-Kummissjoni b'dan.
Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b'referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
Artikolu 4
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija ndirizzata lill-Istati Membri.
Magħmula fi Brussel, fit-13 ta' Marzu 2002.

Labels: 0
3
17
20